# Bilag 2 - Kravspecifikation

## Generelt

I bilag 3 - tilbudslisten angives en opgørelse af grundmateriel (toiletter, bad, urinaler, vaskeunits, vandposter m.m.) på de nu kendte og større placeringer. Der ønskes mulighed for udvidelse af antal enheder med op til 10% til samme enhedspris, ligesom leverandør må kunne tåle reduktioner på op til 10% uden at dette medfører ændringer i enhedsprisen.

Leverandørens ydelser omfatter alle ydelser, administrativt såvel som teknisk, der er nødvendige for gennemførelse af leverancen. Alt arbejde skal udføres fagmæssigt korrekt.

Leverandøren er forpligtet til at sørge for overholdelse af den til enhver tid gældende lovgivning og alle myndighedskrav, der er gældende for leverancens gennemførelse og drift af leverandørens virksomhed, herunder arbejdsmiljøloven for det beskæftigede personale, samt at de ydelser, der udføres i henhold til aftalen, opfylder den til enhver tid gældende lovgivning og alle myndighedskrav. For myndighedsforhold, der relateres direkte til leverandørens udførelse af opgaven, er leverandøren ansvarlig direkte over for den pågældende myndighed.

Leverandøren er ansvarlig efter dansk rets almindelige erstatningsregler for enhver person- og tingskade, herunder også miljøskader (ved eks. påført forurening) samt hændelige skader, der måtte opstå i forbindelse med arbejdets udførelse eller som følge af dette, hvis skaderne skyldes fejl eller forsømmelse fra leverandørens side, eller hvis skaderne angår egenskaber, som ifølge aftalen må anses for tilsikret.

Leverandøren er i disse tilfælde pligtig at holde Svendborg Kommune skadesløs, dersom denne ved retssag eller på anden måde måtte blive indblandet i sagen.

Opstillingsadresser fremgår af bilag 3 tilbudslisten. De anførte mængder og opstillingsadresser for leverance er forventede, med forbehold for ændringer. Mængderne er angivet som stk. enheder.

Det forudsættes, og skal indeholdes i lejeprisen, at:

* Leverandør indvilliger i, at deltage i koordinering- og planlægningsmøder, hvor placeringerne også gennemgås, i forhold til de angivne stikforbindelser
* Det lejede materiel opsættes i henhold til kort og køreplan, der sendes til ordremodtager senest 1 måned før Landsstævnet. På kortet vil stikforbindelserne fremgå
* Alle sanitære enheder, der placeres i nærhed af hinanden, skal have samme udtryk i opbygning, farve og design
* Alle sanitære faciliteter og øvrige materialer opfylder dansk lovgivning og overholde gældende krav, herunder certificeringer. Det er leverandørens ansvar at dette krav overholdes
* Leverandøren leverer alt fornødent materiel, herunder eventuelt specialudstyr, f.eks. specialkøretøjer, specielt måleudstyr, specielt værktøj og lignende
* Leverandøren sørger for opstilling/opklodsning, montering, tilslutning og demontering/nedtagning af det lejede materiel, samt udføre test efter tilslutning
* Alle sanitære faciliteter er funktionelle og rengjorte ved levering
* Når de sanitære faciliteter er placeret, gennemgås de af en repræsentant fra L2021, der notere/laver billede dokumentation af eventuelle fejl og mangler
* Der udføres afleveringsforretning efter opsætning sammen med en repræsentant fra L2021, hvor eventuelle fejl og mangler gennemgås. Fejl og mangler, konstateret under afleveringsforretning efter opsætning, udbedres inden den sanitære facilitet tages i brug
* Der udføres afleveringsforretning inden nedtagning sammen med en repræsentant fra L2021, hvor eventuelle skader gennemgås
* Transport er inklusive i prisen
* Køretøjer/materiel til udførelse af opgaven opfylder følgende krav:
  + Ved kørsel på arealer skal benyttes maskiner eller andre køretøjer, der ikke skader belægningen

## Tilbudsindhold

Det fremsendte tilbuddet skal være inkl. følgende;

* Krav til tilslutning af materiel:
  + Ordregiver stiller pr. opstillingsadresse til spildevandsafløb, én Ø110 PE rørtilslutning til rådighed. Leverandør sørger for materialer til tilslutning i op til 20 meters afstand fra enhed
  + Ordregiver stiller pr. opstillingsadresse til vand, afhængig af vandforsyningsbehov enten én Storz C 2” kobling eller én Nito-kobling i 3/4 tomme til rådighed. Leverandør sørger for materialer til tilslutning i op til 20 meters afstand fra enhed, herunder også vandfordeler til brug ved tilslutningen
  + El-tilslutninger skal kunne ske med CEE-stik: 220V 16A, 400 V 16A eller 400 V 32A, leverandør sørger for materialer til tilslutning i op til 20 meters afstand fra enhed
* Krav til specifikationer og monteringsvejledninger:
  + Der skal foreligge monteringsvejledninger, til arbejdet med til- og frakobling til el, vand og afløb
* Krav til drift:
  + Der skal være mindst én dansktalende supervisor fra leverandøren tilstede i driftsperioderne, se punkt 1.11.2
  + Supervisoren skal indgå i et driftsberedskab under L2021
  + Reservedele til det af tilbudsgiver leverede materiale stilles til rådighed under hele kontraktsperioden
* Krav til toiletter:
  + Toilettet er opstillet i en aflukket kabine med forsvarlig åben/lukke og låse funktion, i rengøringsvenlige materialer
  + Toilettet skal have et sæde i en højde som passer til både børn og voksne
  + Toilettet skal have holder til madamepose
  + Toiletterne skal være sammenbygget og/eller monteret, som gør at de kan håndteres, som én enhed
  + Toiletenheden skal kunne opstilles på ubefæstet underlag som græs
* Ønske til toiletter:
  + Toilettet har egen indgang udefra, dette for at sikre hurtig gennemstrømning/flere besøg pr. time
  + Toilettet skal have holder til jumborulle toiletpapir
  + Toiletenheden skal være med vakuum, kværn og afløbspumpe
* Krav til urinaler:
  + Urinaler skal være indrettet med rende eller et antal kummer, hvor man kan stå op og lade sit vand
  + Renden/kummen skal være placeret i en højde som er tilpasset både større børn og voksne
  + Urinaler skal være opbygget i moduler til minimum 4 samtidige brugere
  + Urinaler skal være med tilslutning til spildevandsafløb
  + Urinaler skal kunne opstilles på ubefæstet underlag som græs
  + Urinaler skal være med kværn og afløbspumpe
* Krav til handicaptoiletter:
  + Handicaptoilet er opstillet i en aflukket kabine med forsvarlig åben/lukke og låse funktion, i rengøringsvenlige materialer
  + Handicaptoilettet har egen indgang udefra, dette for at sikre hurtig gennemstrømning/flere besøg pr. time
  + Handicaptoilettet skal have et sæde i en højde som passer til både børn og voksne
  + Handicaptoilettet skal have holder til madamepose
  + Handicaptoilettet skal have holder til jumborulle toiletpapir
  + Handicaptoilettet skal kunne opstilles på ubefæstet underlag som græs
  + Handicaptoiletenheden skal have en størrelse og tilgængelighed fra terræn, så en kørestolsbruger kan betjene og benytte det uden hjælp
  + Handicaptoiletenheden skal være med kværn og afløbspumpe
* Krav til personaletoiletter
  + Personaletoilettet er opstillet i en aflukket kabine med forsvarlig åben/lukke og låse funktion, i rengøringsvenlige materialer
  + Personaletoilettet har egen indgang udefra, dette for at sikre hurtig gennemstrømning/flere besøg pr. time
  + Personaletoilettet skal have et sæde i en højde som passer til både børn og voksne
  + Personaletoilettet skal have holder til madamepose
  + Personaletoilettet skal have holder til jumborulle toiletpapir
  + Personaletoiletterne skal være sammenbygget og/eller monteret, som gør at de kan håndteres, som én enhed
  + Personaletoiletenheden skal kunne opstilles på ubefæstet underlag som græs
  + Personaletoiletter leveres i særskilte enheder
  + Personaletoiletenheden skal være med kværn og afløbspumpe
* Krav til bademuligheder
  + Bruserne er opstillet i en aflukket kabine med forsvarlig åben/lukke og låse funktion, i rengøringsvenlige materialer
  + Bruserne skal opstilles i enheder, monteret på en bund hvor vandet opsamles og ledes til spildevandsafløb
  + Bruseenheden skal kunne opstilles på ubefæstet underlag som græs
  + Bruseenheden skal levere tempereret vand, temperaturen på vandet skal ligge på min. 28˚ og max. 38˚
  + Der skal være sikring mod legionella
  + Varmtvandsforsyningen til bruseenheden skal være stabil
  + Vandet i bruseenheden skal opvarmes med enten diesel eller gas
  + Diesel eller gasbeholder skal være fyldte ved levering
  + Bruseenheden skal være med kværn og afløbspumpe
* Ønske til bademuligheder:
  + Bruserne har egen indgang udefra, dette for at sikre hurtig gennemstrømning/flere besøg pr. time
  + Bruseenheden skal være forsynet med en trykknap/sensor der starter vandtilførsel og afslutter automatisk
  + Det skal være muligt at regulere temperaturen på badevandet, centralt for hele enheden
  + Bruseenheden skal være forsynet med en trykknap/sensor der starter vandtilførsel og afslutter automatisk
* Krav til Kongelig – Tørkloset
  + Tørklosettet er opstillet i en aflukket kabine med forsvarlig åben/lukke og låse funktion, i rengøringsvenlige materialer
  + Tørklosettet skal være med håndvask
  + Tørklosettet skal have et sæde i en højde som passer til både børn og voksne
  + Tørklosettet skal have holder til madamepose
  + Tørklosettet skal kunne fungere uden tilslutninger
  + Der skal være monteret hjul og med tilkobling til almindelig anhængerkrog på VIP-tørkloset, sådan at det kan fungere som mobilt toilet
* Krav til håndvask med kværn
  + For hver toiletenhed (toiletter, personaletoiletter, VIP Tørklosetter) og urinaler skal der være adgang til udendørs håndvaske, i et antal der er afpasset til antal toiletter og urinaler på stedet
  + Til udendørshaner, skal der være holdere til sæbe- og håndsprit dispenser
  + Alle udendørshaner skal aktiveres med tryk, sensor eller lignende
  + Der skal ikke være opvarmning af vandet til håndvask
  + Ved alle håndvaske, skal der være et ”Drik ikke vandet” skilt
  + Alle håndvaske skal kunne tilsluttes kværn og afløbspumpe
* Krav til vandposter
  + Vandposten skal være monteret med ca. 4 vandhaner
  + Vandposten skal overholde de kvalitetskrav, der er angivet i den til enhver tid gældende bekendtgørelse om vandkvalitet
  + Alle haner skal aktiveres med tryk, sensor eller lignende
* Krav til tømmeanordning af kemisk toilet
  + Der skal på Camp Tankefuld etableres en tømmeanordning, hvor campister kan tømme deres dunke med kemisk toiletvand fra campingvognene/mobilhome. Tømmeanordningen skal have en hane med en slange på, til at skylle kummen efter med og der skal være håndvask med holdere til sæbe- og håndsprit dispenser placeret ved anordningen samt vaskebørste eller lignende til at rense efter med i kummen
  + Enheden skal være med kværn og afløbspumpe
* Krav til vaskeunits
  + Vaskeunits skal være monteret med ca. 8 vandhaner
  + Alle vandhaner skal aktiveres med tryk, sensor eller lignende
  + Til vaskeunits, skal der være holdere til sæbe- og håndsprit dispenser
  + Vaskeunits skal overholde de kvalitetskrav, der er angivet i den til enhver tid gældende bekendtgørelse om vandkvalitet
  + Vaskeunits skal være med kværn og afløbspumpe
  + Vaskeunits skal kunne opstilles på ubefæstet underlag som græs

Da der ved forskellige fabrikater og typer kan være forskellige behov, bedes der for hver enhed anført det nødvendige tilbehør.

Tilbuddet skal indeholde det nødvendige tilbehør, så løsningen er komplet og følger lovgivningen.

Der ydes ikke betaling for mødedeltagelse og fremskaffelse af nødvendig dokumentation, f.eks. serviceattest, m.m..

## Optioner

3.1 Løbende rengøring

Som option, ønskes særskilt tilbud på daglig rengøring med en standard, så de sanitære installationer fremstår hygiejniske. Tilbudsgiver bedes beskrive den standard/rengøringsfrekvens, der ligger til grund for tilbuddet.

3.2 Slutrengøring

Som option, ønskes særskilt tilbud på slutrengøring af det lejede materiel.

3.3 Forbrugsmaterialer

Som option, ønskes særskilt tilbud på levering af alle forbrugsmaterialer såsom gas, diesel, toiletpapir, madameposer, sæbe og håndsprit (desinficerende) som anvendes i forbindelse med driften af det lejede materiel. Der ønskes angivelse af enhedspris, samt forventet forbrug.

Til orientering kan det oplyses, at der totalt forventes ca. 250.000 dagsdeltagere til Landsstævnet.

## Indkvartering og forplejning

I opsætningsfasen, under Landsstævnet og i nedtagningsperioden kan Landsstævnet stille en plads til rådighed for leverandørens ansatte eller ansatte hos underleverandører, hvor der kan opsættes beboelsesvogne eller lignende. Såfremt dette ønskes, bedes leverandør oplyse hvor stort et areal, der er brug for.

I opsætningsfasen, under Landsstævnet og i nedtagningsperioden, stiller Landsstævnet forplejning gratis til rådighed. Standarden vil være tilsvarende den bespisning landsstævnedeltagerne tilbydes. Der vil være morgenmad, frokost og aftensmad.

## Tidsfrister

### Planlægning og koordinering

Umiddelbart ved kontraktperiodens start afholdes der et planlægnings- og koordineringsmøde mellem ordregiver og leverandør, hvor følgende som minimum behandles:

* Præsentation af leverandørens og ordregivers organisation og kontaktpersoner
* Præsentation af arrangementskortet og gennemgang af udkast til placering af sanitære faciliteter
* Praktiske forhold vedrørende leverancens udførelse

Herefter udarbejder leverandøren en tids- og prioriteringsplan for levering af de sanitære faciliteter. Planen skal fremsendes til L2021 senest december 2020 for godkendelse.

Ordregiver fremsender senest 31. maj 2021 en revideret bestilling af de sanitære faciliteter. Herefter reviderer leverandøren tilbud samt tids- og prioriteringsplan, som fremsendes til ordregiver senest 4. juni 2021 for godkendelse.

### Driftsperioder og funktionalitet

Der opereres med 2 driftsperioder:

[1] Mandag den 28. juni 2021 kl. 12.00 - søndag den 4. juli 2021 kl. 15.00

[2] Onsdag den 30. juni 2017 kl. 12.00 - søndag den 4. juli 2021 kl. 15.00

Det påhviler leverandøren, at de sanitære faciliteter til enhver tid er funktionelle i driftsperioden. Såfremt der opstår svigt skal leverandøren foretage udbedring (reparation eller udskiftning) inden for 1 time, således at den sanitære facilitet igen er funktionsdygtigt. Afvigelser herfra skal aftales med L2021.

Afleveringsforretning skal afvikles således leverandøren har mulighed for at afhjælpe fejl og mangler inden driftsperiodernes start. Gennemgang af afhjælpning skal ligeledes afvikles inden driftsperiodens start.

### Levering og opsætning/tilslutning

Opsætning og tilslutning kan påbegyndes fra torsdag den 24. juni 2021 kl. 08.00, for langt de fleste områder. I særlige tilfælde kan der aftales en tidligere dato.

L2021 kan stille et nærliggende areal til rådighed for oplagsplads af materiel i perioden 31. maj - 9. juli 2021.

### Afhentning af materiel

Alle sanitære faciliteter skal være fjernet fra brugsstederne mandag den 5. juli 2021 kl. 15.00.

## Organisering

Tilbudsgiver skal fremsende CV for den projektleder, der er ansvarlig for den samlede leverance. Projektlederen skal have dokumenteret erfaring og kompetence med projektledelse fra lignende opgaver. Projektlederen skal være dansktalende.